b'\n_START_ARTICLE_\nNeuvostoliitto Gorbat\xc5\xa1ovin aikakaudella\n_START_SECTION_\nVallan vaihtuminen Kremliss\xc3\xa4 1985\n_START_PARAGRAPH_\n1970-luvulla Neuvostoliittoa johti Leonid Bre\xc5\xbenev, jonka aikaa on muistettu pys\xc3\xa4htyneisyyden kautena. Viimeist\xc3\xa4\xc3\xa4n 1970-luvulla Neuvostoliiton poliittinen el\xc3\xa4m\xc3\xa4 ummehtui t\xc3\xa4ysin, toisinajattelijoita vainottiin, ja kommunistisen puolueen huipulla istuivat samat ukkoutuvat miehet. Korruptio levisi. Neuvostoliitossa kuoli per\xc3\xa4kk\xc3\xa4in muutaman vuoden sis\xc3\xa4ll\xc3\xa4 kolme vanhan kaartin kommunistijohtajaa: Bre\xc5\xbenev, Andropov ja T\xc5\xa1ernenko._NEWLINE_Leonid Bre\xc5\xbenev k\xc3\xa4rsi viimeisin\xc3\xa4 7 - 8 hallitusvuotenaan dementiasta, ja kerrankin luki TV:ss\xc3\xa4 saman paperin kahteen kertaan. Bre\xc5\xbenevin ymp\xc3\xa4rille yritettiin rakentaa henkil\xc3\xb6kulttia, mutta ihmiset suhtautuivat johtajaansa pilkallisesti._NEWLINE_Andropov ei saanut paljoa aikaan, ja Gorbat\xc5\xa1ovin edelt\xc3\xa4j\xc3\xa4 T\xc5\xa1ernenko ei yritt\xc3\xa4nytk\xc3\xa4\xc3\xa4n muuttaa mit\xc3\xa4\xc3\xa4n neuvostoj\xc3\xa4rjestelm\xc3\xa4ss\xc3\xa4._NEWLINE_Neuvostoliiton talous oli kasvanut 1950-luvulla ja 1960-luvullakin nopeasti mm. j\xc3\xa4lleenrakentamisen ja uusien luonnonvarojen k\xc3\xa4ytt\xc3\xb6\xc3\xb6noton takia. Tuotettiin yh\xc3\xa4 enemm\xc3\xa4n ter\xc3\xa4st\xc3\xa4 ja sementti\xc3\xa4, ja aseita enemm\xc3\xa4n kuin olisi tarvittu. Kasvu oli hidastunut 1960- ja 1970-luvuilla ja oli kolmen prosentin tuntumassa vuonna 1985 ven\xc3\xa4l\xc3\xa4isten tietojen mukaan. L\xc3\xa4ntisten tietojen mukaan talouskasvu polki paikallaan jo 1970-luvulla. T\xc3\xa4ll\xc3\xb6in Neuvostoliitto alkoi vienniss\xc3\xa4\xc3\xa4n painottua yh\xc3\xa4 enemm\xc3\xa4n maakaasuun ja \xc3\xb6ljyyn. Neuvostoliitto j\xc3\xa4i j\xc3\xa4lkeen l\xc3\xa4ntisen elektroniikan ja tietokoneiden kehityksest\xc3\xa4 1970-luvulla._NEWLINE_Vuonna 1983 siperialaiset taloustutkijat T. Zalavaskaja ja A. Aganbegjan julkaisivat Neuvostoliiton talouden tilaa k\xc3\xa4sittelev\xc3\xa4n kriittisen raportin. Raportin mukaan Neuvostoliiton talous romahtaisi parissa vuodessa ilman uudistuksia. Bre\xc5\xbenev oli viimeisess\xc3\xa4 puheessaan maininnut talouskasvun kangertelevan, mutta tarjonnut ratkaisuksi ty\xc3\xb6kurin lis\xc3\xa4yst\xc3\xa4 perinteiseen tapaan._NEWLINE_Mihail Gorbat\xc5\xa1ov yleni kommunistipuoleen hierarkiassa keskuskomiteaan puolueen sis\xc3\xa4ist\xc3\xa4 korruptiota inhoavan KGB-p\xc3\xa4\xc3\xa4llikk\xc3\xb6 Juri Andropovin avulla. Keskuskomiteassa Gorbat\xc5\xa1ov oli jo 1971. Gorbat\xc5\xa1ov voitti \xc3\xa4\xc3\xa4nestyksen 11. maaliskuuta 1985 kommunistisen puolueen p\xc3\xa4\xc3\xa4sihteeriksi muun muassa ulkoministeri Andrei Gromykon tuella. Gromykon mielest\xc3\xa4 maa tarvitsi uudistajan, jotta sosialismin maine kohenisi._NEWLINE_Valtaan p\xc3\xa4\xc3\xa4sty\xc3\xa4\xc3\xa4n Gorbat\xc5\xa1ov erotti monia vanhan kaartin johtajia, alensi suosittelijansa Gromykon ja erotti muita. Erotetuissa olivat my\xc3\xb6s Gorbat\xc5\xa1ovin kilpailijat Viktor Gri\xc5\xa1in ja Grigori Romanov. Mutta ilmeisesti taktisista syist\xc3\xa4 Gorbat\xc5\xa1ov j\xc3\xa4tti huipulle Jegor Ligat\xc5\xa1ovin, joka tietenkin edusti vanhan kaartin kommunismia. V\xc3\xa4itet\xc3\xa4\xc3\xa4n Ligat\xc5\xa1ovin j\xc3\xa4\xc3\xa4neen paikalle syntipukiksi, jos talousuudistukset menisiv\xc3\xa4t pieleen._NEWLINE_Gorbat\xc5\xa1ov yritti muuttaa neuvostososialismia lis\xc3\xa4\xc3\xa4m\xc3\xa4ll\xc3\xa4 demokratiaa, muttei halunnut luopua yksinvallasta. Pohjimmiltaan Gorbat\xc5\xa1ov uskoi marxismi-leninismiin, Gorbatsovin mielest\xc3\xa4 rappeutuva j\xc3\xa4rjestelm\xc3\xa4 oli elvytett\xc3\xa4viss\xc3\xa4, ja ihmiskasvoinen sosialismi rakennettavissa. Jo kev\xc3\xa4\xc3\xa4ll\xc3\xa4 1986 er\xc3\xa4\xc3\xa4ss\xc3\xa4 teatteriesityksess\xc3\xa4 kuvattiin emigrantteja my\xc3\xb6nteisess\xc3\xa4 valossa, mik\xc3\xa4 kertoi ilmapiirin vapautumisesta.\n_START_SECTION_\nPerestroikan alku 1985\n_START_PARAGRAPH_\nMaaliskuussa 1985 kommunistisen puolueen p\xc3\xa4\xc3\xa4sihteeri Mihail Gorbat\xc5\xa1ov tunnusti julkisesti neuvostotalouden kasvun hidastuneen. Alussa Gorbat\xc5\xa1ov toimi maltillisesti ja pyrki poistamaan puoluejohdosta vanhoillisia. Tehtiin vain kosmeettisia muutoksia neuvostotalouteen._NEWLINE_Maatalouden ja raskaan talouden byrokratiaa muutettiin. Ty\xc3\xb6t\xc3\xa4 vieroksuvia tekosairaita pid\xc3\xa4tettiin kaupunkien kaduilla, ja ty\xc3\xb6paikoilta saattoi nyt erottaa ihmisi\xc3\xa4 t\xc3\xb6ist\xc3\xa4, ja antaa heille kannustinlisi\xc3\xa4._NEWLINE_My\xc3\xb6hemmin tuotiin esille k\xc3\xa4sitteit\xc3\xa4 perestroika, talouden uudelleenj\xc3\xa4rjest\xc3\xa4minen, glasnost, vapaa tiedonv\xc3\xa4litys, "uusi ajattelu" ja demokratizatsija, demokratisoiminen.\n_START_SECTION_\nPerestroikan huippukausi 1986-1988\n_START_PARAGRAPH_\nVuoden 1986 kev\xc3\xa4\xc3\xa4ll\xc3\xa4 tapahtui T\xc5\xa1ernobylin ydinvoimalaonnettomuus, jota aluksi salattiin kansainv\xc3\xa4liselt\xc3\xa4 yhteis\xc3\xb6lt\xc3\xa4.\n_START_SECTION_\n1986 - alkavia toimia\n_START_PARAGRAPH_\nPerestroika alkoi varsinaisesti vuoden 1986 keskivaiheilla, ja tammikuussa Gorbat\xc5\xa1ov puhui laajalle kansalle ohi uudistuksia vastustavien puoluepomojen demokratizatsijasta, kansanvaltaistamista. Vuonna 1986 alkoi my\xc3\xb6s glasnost, tiedonv\xc3\xa4lityksen vapaus ja avoimuus. Vapaus ei tosin n\xc3\xa4kynyt heti kaikkien toisinajattelijoiden vainon pys\xc3\xa4htymisen\xc3\xa4, salainen poliisi KGB toimi yh\xc3\xa4 t\xc3\xa4ydell\xc3\xa4 teholla. Mutta esimerkiksi toisinajattelija Andrei Saharov kutsuttiin takaisin Gorkista Moskovaan.\n_START_SECTION_\n1987 - perestroika vauhdissa\n_START_PARAGRAPH_\nPerestroika oli kovimmassa vauhdissa vuoden 1987 alussa. N\xc3\xa4in vahvat uudistukset alkoivat vasta vasta kes\xc3\xa4ll\xc3\xa4 1987. T\xc3\xa4ll\xc3\xb6in perestroikasta tuli t\xc3\xa4ysimittakaavainen kampanja. Neuvostoliiton kommunistipuolueen 26. kongressissa Gorbat\xc5\xa1ov puhui perestroikasta eli talouden uudelleenrakentamisesta, uskorenije:st\xc3\xa4 (uudistusten nopeuttamisesta), "inhimillisest\xc3\xa4 tekij\xc3\xa4st\xc3\xa4", glasnostista (vapaasta tiedonv\xc3\xa4lityksest\xc3\xa4), ja khozraschyot:in, omarahoitteisuuden laajentamisesta. Gorbatsov peruutti alkoholin vastaisen kampanjan.\n_START_SECTION_\nTalous\n_START_PARAGRAPH_\nK\xc3\xa4yt\xc3\xa4nn\xc3\xb6ss\xc3\xa4 1987 alkanut Abel Aganbegjanin ideoima vauhdittaminen uskorenije pumppasi rahaa raskaaseen teollisuuteen, mik\xc3\xa4 lopulta ep\xc3\xa4vakautti talouden. Vauhdittaminen ep\xc3\xa4onnistui pahoin ja j\xc3\xa4i sen takia pian pois k\xc3\xa4yt\xc3\xb6st\xc3\xa4 termin perestroika rinnalta. Uskorenijeen liittyi mm. ty\xc3\xb6paikkojen kurin tiukentaminen ja parempi puoluevirkailijoiden valvonta._NEWLINE_Vuonna 1987 tehtiin mahdolliseksi perustaa yksityisi\xc3\xa4 yrityksi\xc3\xa4. Yritykset vapautuivat nyt keskussuunnittelutoimiston ohjauksesta. Nyt yhti\xc3\xb6t alkoivat nostaa palkkoja, ja keskuksen m\xc3\xa4\xc3\xa4r\xc3\xa4\xc3\xa4m\xc3\xa4t toimitussopimukset menettiv\xc3\xa4t merkityksens\xc3\xa4. N\xc3\xa4in tuotanto laski, ja inflaatio l\xc3\xa4hti k\xc3\xa4yntiin, kun valtio alkoi painaa katteettomia seteleit\xc3\xa4. Gorbat\xc5\xa1ov sanoutui irti vuonna 1987 Bre\xc5\xbenevin opista, eli Neuvostoliitosta It\xc3\xa4-Euroopan maiden ohjaajana._NEWLINE_Kes\xc3\xa4ll\xc3\xa4 1987 Gorbat\xc5\xa1ovin silloinen talousasiantuntija Nikolai \xc5\xa0meljov puhui keskuskomiteassa monista markkinatalouteen t\xc3\xa4ht\xc3\xa4\xc3\xa4vist\xc3\xa4 uudistuksista. Samalla esitettiin ensimm\xc3\xa4inen kritiikki perestroikaa kohtaan. V\xc3\xa4limuoto markkinatalouden ja sosialismin v\xc3\xa4lill\xc3\xa4 houkutteli, mutta oli nimimerkki L. Popkovan mukaan mahdoton, koska markkinatalouden ja sosialismin v\xc3\xa4limuoto yhdist\xc3\xa4isi molempien huonot puolet.\n_START_SECTION_\nPolitiikka\n_START_PARAGRAPH_\n1987 neuvostoekonomi Leonid Albakin oli sanonut, ett\xc3\xa4 taloutta ei voi uudistaa ilman poliittisia muutoksia. Tammikuussa 1987 Gorbat\xc5\xa1ov ilmoitti demokratiasta ja tulevista "vallankumouksellisista" monen ehdokkaan vaaleista. Puolueen sis\xc3\xa4inen vastustus oli nyt n\xc3\xa4kyv\xc3\xa4\xc3\xa4._NEWLINE_Vuonna 1987 Moskovan pormestariksi ylennyt, politbyroohonkin p\xc3\xa4\xc3\xa4ssyt rakennusinsin\xc3\xb6\xc3\xb6ri Boris Jeltsin riitaantui vanhoillisen Jegor Ligat\xc5\xa1ovin ja Mihail Gorbat\xc5\xa1ovinkin kanssa. Syyn\xc3\xa4 oli Jeltsinin puhe, jossa t\xc3\xa4m\xc3\xa4 arvosteli Gorbat\xc5\xa1ovin uudistuksia liian hitaiksi. Populistina Moskovassa esiintynyt Jeltsin erotettiin politbyroosta ja Moskovan pormestarin virasta poliittisen ep\xc3\xa4kypsyyden ja vastuuttomuuden takia._NEWLINE_Toukokuussa 1987 19-vuotias lent\xc3\xa4j\xc3\xa4harrastelija Mathias Rust laskeutui Punaiselle torille Cessna 172-pienkoneella. Rust p\xc3\xa4\xc3\xa4si ilmavalvonnan l\xc3\xa4pi osin sen takia, ett\xc3\xa4 oli rajavartioston juhlap\xc3\xa4iv\xc3\xa4. V\xc3\xa4kijoukko hurrasi Rustille, mutta h\xc3\xa4net pid\xc3\xa4tettiin jonkun ajan p\xc3\xa4\xc3\xa4st\xc3\xa4 ja h\xc3\xa4n joutui istumaan vankilassa vuoden. Rustin lento aiheutti lukuisia vanhoillisten erottamisia Neuvostoliiton hallinnossa.\n_START_SECTION_\nTalous\n_START_PARAGRAPH_\nGorbat\xc5\xa1ov p\xc3\xa4\xc3\xa4tti perustuttaa yhteisyrityksi\xc3\xa4 1988. T\xc3\xa4m\xc3\xa4 laki salli Leninin ajan j\xc3\xa4lkeen yritysten yksityisomistuksen._NEWLINE_1980-luvun lopussa sallittiin pienet osuustoiminta- ja perheyritykset, jotka saivat palkata ulkopuolisia ty\xc3\xb6ntekij\xc3\xb6it\xc3\xa4kin. Komsomolin, kommunistisen nuorisoliiton yhteyteen perustettiin "nuorten tiedekeskuksia" jotka saivat toimia liikeyritysten tavoin. Monet my\xc3\xb6hemmin Ven\xc3\xa4j\xc3\xa4ll\xc3\xa4 rikastuneet pankinjohtajat ja suurliikemiehet aloittivat uransa n\xc3\xa4iss\xc3\xa4. NKP pyrki tiedekeskuksissa piilottamaan rahojaan pel\xc3\xa4tess\xc3\xa4\xc3\xa4n valtansa h\xc3\xa4vi\xc3\xa4v\xc3\xa4n._NEWLINE_Vuonna 1988 talousuudistus oli k\xc3\xa4ynnist\xc3\xa4m\xc3\xa4ss\xc3\xa4 hyperinflaatiota.\n_START_SECTION_\nPolitiikka\n_START_PARAGRAPH_\nGlasnostin takia vapautettiin monia toisinajattelijoita ja lehdist\xc3\xb6nvapaus kasvoi huomattavasti. Monia valtion tilasta kertovia tilastoja sai vapaasti, esimerkiksi tietoja tuloeroista ja itsemurhatilastoja. My\xc3\xb6s onnettomuuksista sai kirjoittaa vapaasti. Alettiin harjoittaa Neuvostoliiton historian valkoisten aukkojen t\xc3\xa4ytt\xc3\xa4mist\xc3\xa4 eli vastustajien mielest\xc3\xa4 neuvostohistorian mustaamista. Neuvostoliiton TV:ss\xc3\xa4 kerrottiin ensi kertaa Josif Stalinin ajan hirmut\xc3\xb6ist\xc3\xa4._NEWLINE_19. puoluekokouksen j\xc3\xa4lkeen hein\xc3\xa4kuussa 1988 Gorbat\xc5\xa1ov alkoi heikent\xc3\xa4\xc3\xa4 kommunistipuolueen asemaa maassa, 19. kommunistipuolueen kokouksessa h\xc3\xa4n m\xc3\xa4\xc3\xa4r\xc3\xa4si monen ehdokkaan vaalit eri puolille maata alueellisille ja paikallisille tahoille. Syyskuussa 1988 aikaisemmin voimakkaan puolueen sihteerist\xc3\xb6n valta heikkeni, ja joulukuussa 1988 korkeimman neuvoston tilalle tuli kansanedustajien kongressi. Vuonna 1988 perestroika oli huipussaan._NEWLINE_Perestroikasta huolimatta Neuvostoliiton sotateollisuus ja KGB toimivat t\xc3\xa4ydell\xc3\xa4 teholla. Viel\xc3\xa4 kolme vuotta Gorbat\xc5\xa1ovin valtaannousun j\xc3\xa4lkeen ihmisi\xc3\xa4 vainottiin uskonnollisen mielipiteens\xc3\xa4 takia.\n_START_SECTION_\nVanhoillisten vastustus\n_START_PARAGRAPH_\nKev\xc3\xa4\xc3\xa4ll\xc3\xa4 Gorbat\xc5\xa1ovin poissa ollessa 1988 julkaistiin artikkeli, jossa puolustettiin Stalinia ja vanhaa kommunismia. Artikkelin kirjoitti Nina Andrejeva ja se oli luultavasti alkuaan l\xc3\xa4ht\xc3\xb6isin Ligatsovin toimistosta. Gorbat\xc5\xa1ovia ja Jeltsini\xc3\xa4 kannattavat matltilliset ja radikaalit uudistajat pitiv\xc3\xa4t artikkelia uhkana. Seuranneessa vapaamuotoisessa keskustelussa moni puoluejohtaja piti artikkelia hyv\xc3\xa4n\xc3\xa4._NEWLINE_Mutta Gorbat\xc5\xa1ov piti puoluejohtajille puheita, joissa uhkasi erottaa artikkelin hyv\xc3\xa4ksyj\xc3\xa4t puolueesta._NEWLINE_Kes\xc3\xa4ll\xc3\xa4 1988 Gorbat\xc5\xa1ov sai huomata puolueapparaatin luutuneen vastustamaan uudistuksia. Vanhoilliset puoluejohtajat vastustivat uudistuksia muun muassa siksi, ett\xc3\xa4 uskoivat olevansa poliittisesti oikeassa, ja siksi, ett\xc3\xa4 pelk\xc3\xa4siv\xc3\xa4t uudistusten viev\xc3\xa4n heid\xc3\xa4n virkansa ja toimeentulonsa.\n_START_SECTION_\nKansallisuuskiistat\n_START_PARAGRAPH_\nKes\xc3\xa4ll\xc3\xa4 1988 alkoi n\xc3\xa4ky\xc3\xa4 merkkej\xc3\xa4 tulevasta Neuvostoliiton hajoamisesta. Glasnost nosti pintaan kansallismielist\xc3\xa4 kuohuntaa. Ukrainassa ja Baltiassa oli poliittinen oppositio, joka loi maihin kuohuntaa. Kaukasiassa alkoivat armenialaisten ja azerien taistelut. N\xc3\xa4m\xc3\xa4 n\xc3\xa4kyiv\xc3\xa4t Vuoristo-Karabahin armenialaisten itsen\xc3\xa4istymishaluna Azerbaizhanista. Kun Vuoristo-Karabah julistautui itsen\xc3\xa4iseksi Azerbaizhanista, kiihkokansallismieliset azerit kostivat t\xc3\xa4m\xc3\xa4n julmasti Sumgaitissa hy\xc3\xb6kk\xc3\xa4\xc3\xa4m\xc3\xa4ll\xc3\xa4 kristittyjen koteihin n\xc3\xa4it\xc3\xa4 tappamaan ja pahoinpitelem\xc3\xa4\xc3\xa4n. Vuonna 1988 aktivoitui my\xc3\xb6s Georgian kansallismielinen liike.\n_START_SECTION_\nPerestroikan k\xc3\xa4\xc3\xa4nt\xc3\xb6puoli\n_START_PARAGRAPH_\nPerestroikalle olivat tyypillisi\xc3\xa4 erilaiset lyhytik\xc3\xa4iset, politbyroon k\xc3\xa4skem\xc3\xa4t uudistuskampanjat, jotka johtivat usein p\xc3\xa4invastaiseen tulokseen kuin mit\xc3\xa4 haluttiin. Vuonna 1988 tavallinen kansalainen ymm\xc3\xa4rsi perestroikan k\xc3\xa4\xc3\xa4nt\xc3\xb6puolet, kun Gorbat\xc5\xa1ov ei saanut my\xc3\xb6nteist\xc3\xa4 muutosta aikaan. Kansan kanssa k\xc3\xa4ydyt perestroikakeskustelut loppuivat, kun kansa kyseli miksei kaupoissa n\xc3\xa4y makkaraa. Gosprijompa, valtiollinen laaduntarkkailu loppui, kun tehtaiden tuotanto laski lopulta puoleen. Ansaitsemattomien tulojen kampanja tarkoitti sit\xc3\xa4 ett\xc3\xa4 miliisit rikkoivat yksityiset kasvihuoneet, ja toreille tulevat kasvihuoneiden tuotteita kuljettaneet kuorma-autot pys\xc3\xa4ytettiin ja annettiin niiden lastin pilaantua. Kampanjaa toisensa j\xc3\xa4lkeen rummutettiin keskuskomiteasta k\xc3\xa4sin alussa, ennen kampanjan hiljaista hautaamista._NEWLINE_Gorbat\xc5\xa1ov syytti talousasiantuntijoita Perestroikan ep\xc3\xa4onnistumisesta, mutta ulkopuoliset n\xc3\xa4kev\xc3\xa4t syyn perestroikan ep\xc3\xa4onnistumisessa olleen ainakin osaksi Gorbat\xc5\xa1ovin taitamattomuudessa ja kompromissihakuisessa politiikassa. Gorbat\xc5\xa1ovin talousneuvonantajat vaihtuivat usein, ja Gorbat\xc5\xa1ov oli enemm\xc3\xa4n poliitikko kuin talousmies._NEWLINE_Valtion harjoittaman yritysten ohjailun h\xc3\xa4vi\xc3\xa4minen johti siihen, ett\xc3\xa4 yritykset eiv\xc3\xa4t en\xc3\xa4\xc3\xa4 toimittaneet tuotteitaan sinne minne ne olivat aikaisemmin tavaransa vieneet. T\xc3\xa4m\xc3\xa4 johti laajaan tarvikepulaan. Pula johti taas inflaatioon._NEWLINE_Vuoden 1990 syystalvella oli maassa laaja pula, kun osaa sadosta ei saatu korjattua talteen koneiden varaosien puutteen ja kaupungeista tulleen sadonkorjausavun puutteessa. Samoin maalta ei aina l\xc3\xa4hetetty satoa kaupunkeihin.\n_START_SECTION_\nKansanedustajien kongressi muutti politiikan avoimeksi\n_START_PARAGRAPH_\nNeuvostoliiton johtaja Mihail Gorbat\xc5\xa1ov p\xc3\xa4\xc3\xa4tti kokeilla demokratiaa seuraavat viisi vuotta, ja sen takia m\xc3\xa4\xc3\xa4r\xc3\xa4si pidett\xc3\xa4v\xc3\xa4ksi kansanedustajien kongressin vaalit. Osa kongressin ehdokkaista oli valittu 1, osa 24 asukkaan vaalipiireist\xc3\xa4. Vaalit eiv\xc3\xa4t olleet l\xc3\xa4nsimaisittain vapaat mutta vapaammat kuin aikaisemmin. Kolmasosa kongressin paikoista t\xc3\xa4ytettiin suoraan kommunisteilla, ja monia edustajia valittiin kiinti\xc3\xb6iden mukaan. Glasnost murtautui l\xc3\xa4pi 1988, Stalinin rikoksista puhuttiin, talous- ja sosiaalitilastojen valheellisuus paljastettiin, todettiin, ett\xc3\xa4 maa ei ole demokratia eik\xc3\xa4 oikeusvaltio._NEWLINE_Toukokuussa juuri valitussa kongressissa alettiin puhua kaikista neuvostoj\xc3\xa4rjestelm\xc3\xa4n ep\xc3\xa4kohdista, my\xc3\xb6s Gorbat\xc5\xa1ovia ja KGB:t\xc3\xa4 arvosteltiin. Kongressin istunnot televisioitiin koko Neuvostoliittoon. Ensi kertaa kansanedustuslaitos toimi aivan kuin l\xc3\xa4ntiset parlamentit. Silti konservatiivinen enemmist\xc3\xb6 s\xc3\xa4ilytti kongressin otteessaan. Gorbat\xc5\xa1ovilla oli tuolloin viimeisen kerran todellinen valta maassa._NEWLINE_Vuonna 1989 sallittiin monien puolueiden perustaminen._NEWLINE_Kes\xc3\xa4ll\xc3\xa4 1989 kansanedustajien kongressiin valittiin ensimm\xc3\xa4inen oppositioryhm\xc3\xa4, pieni "Alueidenv\xc3\xa4linen liitto", jossa oli politbyroosta aiemmin erotettu Boris Jeltsin oli mukana. Jeltsini\xc3\xa4 kannatti noin 90\xc2\xa0% Moskovan alueella protestiksi kommunistista puoluetta vastaan. Kansanedustajien kongressin istunnot televisioitiin kaikkialle maahan, ja se osaltaan heikensi neuvostovaltaa. 1980-luvun lopulla matkusti my\xc3\xb6s ihmisi\xc3\xa4 yh\xc3\xa4 enemm\xc3\xa4n Amerikkaan sovittujen ohjelmien puitteissa.\n_START_SECTION_\nGorbat\xc5\xa1ovin ulkopolitiikka\n_START_PARAGRAPH_\nVuonna 1988 Gorbat\xc5\xa1ov oli suositumpi l\xc3\xa4nness\xc3\xa4 kuin id\xc3\xa4ss\xc3\xa4, id\xc3\xa4ss\xc3\xa4 ruokajonot pysyiv\xc3\xa4t yht\xc3\xa4 pitkin\xc3\xa4 Gorbat\xc5\xa1ovin hallitessa maata._NEWLINE_Gorbat\xc5\xa1ov aloitti tuloksiin t\xc3\xa4ht\xc3\xa4\xc3\xa4v\xc3\xa4t ydinaseiden v\xc3\xa4hent\xc3\xa4misneuvottelut Yhdysvaltain kanssa ja normalisoi maan suhtautumisen Kiinaan. Gorbat\xc5\xa1ov pyrki rakentamaan "yhteist\xc3\xa4 eurooppalaista kotia". Gorbat\xc5\xa1ov pyrki ulkopolitiikallaan ajamaan Neuvostoliiton etua, vaikka politiikka n\xc3\xa4yttikin vain rauhanomaiselta._NEWLINE_Gorbat\xc5\xa1ov lopetti helmikuussa 1989 Neuvostoliiton osallistumisen Afganistanin sis\xc3\xa4llissotaan. H\xc3\xa4n pienensi Angolan, Nicaraguan ja Kuuban saaman sotilasavun m\xc3\xa4\xc3\xa4r\xc3\xa4\xc3\xa4. Gorbat\xc5\xa1ov luopui my\xc3\xb6s maan johtoasemasta It\xc3\xa4-Euroopassa. Syyskuussa 1989 katolinen Puola sai maassa pidettyjen parlamentti\xc2\xadvaalien j\xc3\xa4lkeen porvarillisen hallituksen ja Unkarin kommunistihallinto kaatui. 1989 DDR:n vanhoillinen Erich Honecker erotettiin, ja tilalle tuli salaisen poliisin p\xc3\xa4\xc3\xa4llikk\xc3\xb6n\xc3\xa4 toiminut Egon Krenz. Nyt alkoivat suuret mielenosoitukset Leipzigiss\xc3\xa4 ja Dresdeniss\xc3\xa4, ja vuoden 1990 vaalit toivat kristillisdemokraattien ja sosiaalidemokraattien koalition. It\xc3\xa4-Saksan tyyppinen kehitys toistui muualla It\xc3\xa4-Euroopassa.'